USS "Guam" (CB-2) a fost un crucișător de dimensiuni mari din clasa "Alaska" care a servit Marina Statelor Unite spre sfârșitul celui de-al Doilea Război Mondial. A fost a doua și ultima navă din această clasă care a fost construită (prima fiind USS Alaska (CB-1)). Nava era al doilea vas al US Navy care a fost numit după insula Guam, un teritoriu american în Pacific. Deoarece a fost disponibilă abia spre sfârșitul războiului, "Guam" a servit relativ puțin timp. Ea a participat la operațiunile din Iwo Jima (vezi Bătălia de la Iwo Jima) și Okinawa (vezi Bătălia de la Okinawa) între martie-iulie 1945, incluzând apărarea antiaeriană a grupului de sprijin al unui portavion și efecutarea unor bombardamente pe coastă. În iulie-august 1945 a participat la operații contra navelor de transport japoneze în China de Est și Marea Galbenă. După sfârșitul războiului a servit la operațiunile militare pentru ocuparea Coreei și a transportat un număr de soldați americani înapoi în SUA. A fost retrasă din serviciu în februarie 1947 și plasată în rezervă, unde a rămas până în 1960, când a fost scoasă din evidență și vândută ca fier vechi în anul ce a urmat.